৭ ডিসেম্বর, ১৯৪১— তারিখটি দ্বিতীয় বিশ্বযুদ্ধের ইতিহাসে সবিশেষ গুরুত্বপূর্ণ। এই দিন হাওয়াইয়ের মার্কিন নৌ-সামরিক ঘাঁটি পার্ল হারবারের উপরে নেমে এসেছিল অতর্কিত জাপানি বিমান হানা। এই ঘটনার পরেই এতদিন পর্যন্ত যুদ্ধে নির্লিপ্ত থাকা মার্কিন দেশ তার বরফ-প্রাচীর সরিয়ে সম্মুখ সমরে অবতীর্ণ হয়। পার্ল হারবার-ঘটনাকে ঘিরে বার বার লিখিত হয়েছে গল্প-উপন্যাস, নির্মিত হয়েছে চলচ্চিত্র।  তবুও পার্ল হারবার বিশ্ব-ইতিহাসের পাঠকের কাছে এক অনিঃশেষ কৌতূহলের বিষয় হয়ে থেকে গিয়েছে।
সম্প্রতি আমেরিকার ন্যশনাল ওশিয়ানিক অ্যান্ড অ্যাটমোস্ফিয়ারিক অ্যাসোশিয়েশন এবং হাওয়াই বিশ্ববিদ্যালয়ের প্রত্নতাত্ত্বিকরা পার্ল হারবার অঞ্চলের সমুদ্রে অভিযান চালিয়ে খুঁজে পেলেন এক নৌ-বিমানের ধ্বংসাশেষ। অনুসন্ধান-দলের পক্ষ থেকে জানানো হয়েছে, ১৯৪১-এর ৭ ডিসেম্বর জাপানি বিমান হানায় এই ২৭ ক্যাটালিনা পিবিওয়াই ‘ফ্লাইং বোট’ বিমানটি ধ্বস হয়েছিল।
১৯৯৪ সাল থেকে কানেওহে উপসাগরের তলদেশে অভিযান শুরু করেন প্রত্নতাত্ত্বিকরা। তুলে আনতে চেষ্টা করেন এই বিমানের ছবি। কিন্তু জলের গভীরে ডুবে থাকা ওই বিমানকে ক্যমেরায় ধরা বেশ দুরূহ বলেই বোধ হচ্ছিল। সম্প্রতি সেই ঈপ্সিত ছবিকে তাঁরা তুলতে সমর্থ হলেন।
জলে ডুবে থাকা এই বিমানাবশেষ পার্ল হারবার ঘটনার একটি জানালা— এমনটাই মনে করেন প্রত্নতাত্ত্বিক জুন ক্লেগহর্ন। এ থেকে উঠে আসে হাওয়াই সেনা-বেসের স্বর্ণযুগের ছবি।